สพฐ.แจ้งสถานศึกษาทุกแห่งทั่วประเทศรับมืออากาศแปรปรวน เฝ้าระวังเด็กจมน้ำ
นายอัมพร พินะสา เลขาธิการคณะกรรมการการศึกษาขั้นพื้นฐาน (กพฐ.) เปิดเผยว่า  เนื่องด้วยกรมอุตุนิยมวิทยา มีประกาศให้ประเทศไทยเริ่มต้นเข้าสู่ฤดูร้อนตั้งแต่วันที่ 2 มีนาคมที่ผ่านมา โดยในตอนกลางวันพื้นที่ส่วนใหญ่บริเวณประเทศไทยตอนบนจะมีอากาศร้อน อุณหภูมิสูงสุดตั้งแต่ 35 องศาเซลเซียสขึ้นไป ประกอบกับมรสุมตะวันออกเฉียงเหนือที่พัดปกคลุมบริเวณประเทศไทยตอนบน ได้เปลี่ยนเป็นลมตะวันออกเฉียงใต้ หรือลมฝ่ายใต้พัดปกคลุมแทน ซึ่งเป็นการเข้าสู่ฤดูร้อนของประเทศไทยอย่างไรก็ตาม ลักษณะอากาศในช่วงต้นฤดูร้อนนี้ จะแปรปรวนและมีฝนตกเป็นระยะๆ  นอกจากนี้บริเวณภาคเหนือและภาคตะวันออกเฉียงเหนือยังคงมีอากาศเย็นในตอนเช้าต่อไปอีกระยะหนึ่งและคาดว่าฤดูร้อนจะสิ้นสุดประมาณกลางเดือนพฤษภาคม 2565เลขาธิการ กพฐ. กล่าวอีกว่า สํานักงานคณะกรรมการการศึกษาขั้นพื้นฐาน (สพฐ.) มีความห่วงใยในเรื่องดังกล่าว จึงได้ส่งหนังสือขอให้สํานักงานเขตพื้นที่การศึกษา (สพท.) แจ้งสถานศึกษาในสังกัดวางมาตรการรักษาความปลอดภัยสถานที่ราชการ ประชาสัมพันธ์ให้นักเรียนและผู้ปกครองทราบถึงการสาธารณภัยต่างๆ อันจะเกิดขึ้นได้ในห้วงเวลานี้ พร้อมกําชับให้ระมัดระวังป้องกันกรณีเด็กจมน้ำ รวมถึงให้ความร่วมมือกับหน่วยงานของทางราชการ และติดตามข้อมูลข่าวสารอยู่เสมอ โดยสามารถติดตามสถานการณ์สาธารณภัยได้จากเว็บไซต์กรมป้องกันและบรรเทาสาธารณภัย สายด่วน 1784